	                                                  [image: ]



	
	
	
	
	


[image: ][image: ]

 ΠΑΡΑΡΤΗΜΑ
Όροι και Προϋποθέσεις Συμμετοχής στη Δράση Proof Of Concept-EpiCrete 2026, Μονάδα Καινοτομίας και Μεταφοράς Τεχνογνωσίας του Πανεπιστημίου Κρήτης «Μῆτις», Δίκτυο Γέφυρα Τεχνολογίας, Πανεπιστήμιο Κρήτης, (PoC EpiCrete 2026).  

1.  Προοίμιο
[bookmark: _Hlk225856657][bookmark: _Hlk225856694]Ο Ειδικός Λογαριασμός Κονδυλίων Έρευνας του Πανεπιστήμιο Κρήτης (ΕΛΚΕ ΠΚ), στο πλαίσιο του Υποέργου «Μονάδα Μεταφοράς Τεχνολογίας Πανεπιστημίου Κρήτης» της Πράξης «Δίκτυο Γέφυρα Τεχνολογίας» με Κωδικό ΟΠΣ 6018942, η οποία έχει ενταχθεί στο Πρόγραμμα «ΑΝΤΑΓΩΝΙΣΤΙΚΟΤΗΤΑ» και συγχρηματοδοτείται από την Ευρωπαϊκή Ένωση , καλεί τους ενδιαφερόμενους να υποβάλουν αίτηση Εκδήλωσης Ενδιαφέροντος για τη συμμετοχή τους στη Δράση Δράση Proof of Concept, Πανεπιστήμιο Κρήτης με την ονομασία EpiCrete (Entrepreneurial Projects for Innovation & Commercialization Crete 2026 - PoC EpiCrete 2026), εφεξής καλούμενο ως «η Δράση» στο ΠΚ προκειμένου να υποβάλλουν προτάσεις ωρίμανσης ερευνητικών αποτελεσμάτων με εμπορική προοπτική και διαθέσιμα για εμπορική αξιοποίηση. H πρόταση υποβάλλεται αποκλειστικά από μέλη ΔΕΠ, ΕΔΙΠ, ΕΤΕΠ, ή ερευνητές με σχέση εργασίας με το ΠΚ. Στις ερευνητικές ομάδες μπορούν να συμμετέχουν και μεταδιδάκτορες ή υποψήφιοι διδάκτορες του ΠΚ. Τα δικαιώματα διανοητικής ιδιοκτησίας του ερευνητικού αποτελέσματος που συμπεριλαμβάνεται στην Πρόταση θα πρέπει να μην έχουν δεσμευθεί ή παραχωρηθεί σε τρίτο φυσικό ή νομικό πρόσωπο είτε εξ’ ολοκλήρου είτε κατά ποσοστό. Σε περίπτωση, που τα ερευνητικά αποτελέσματα έχουν δημοσιευθεί θα πρέπει να έχουν προηγηθεί οι απαραίτητες ενέργειες προστασίας της διανοητικής ιδιοκτησίας σε συνεργασία με τη Μονάδα Μεταφοράς Τεχνολογίας και Καινοτομίας «Μῆτις» πριν την καταληκτική ημερομηνία υποβολής προτάσεων στις 16 Νοεμβρίου 2026. Κάθε συμμετέχων έχει δικαίωμα αποκλειστικά μίας μόνο συμμετοχής σε μία και μόνο Πρόταση. 
[bookmark: _Hlk229408288]Σκοπός του παρόντος είναι ο καθορισμός των όρων και των προϋποθέσεων συμμετοχής των ενδιαφερομένων στη Δράση (εφεξής «Συμμετέχοντες»). Οι παρόντες όροι βρίσκονται δημοσιευμένοι στην ιστοσελίδα (https://metis-innovation.uoc.gr/) της Μονάδας «Μῆτις», εφεξής καλούμενος ως «ιστοσελίδα». 

2. Προϋποθέσεις Συμμετοχής
Οι Συμμετέχοντες οφείλουν να διαβάσουν προσεκτικά τους όρους και τις προϋποθέσεις του παρόντος, καθώς και την Πολιτική Απορρήτου, πριν την υποβολή της αίτησής τους. Με την υποβολή της πρότασής τους τεκμαίρεται ότι δέχονται ανεπιφύλακτα τους όρους και τις προϋποθέσεις και δεσμεύονται από αυτούς, και συμφωνούν με την Πολιτική Απορρήτου και όσα ορίζει μαζί με το παρόν για τη συλλογή και επεξεργασία των προσωπικών τους δεδομένων στο πλαίσιο της Δράσης. Οι ενδιαφερόμενοι μπορούν να συμμετέχουν στη Δράση είτε ως μεμονωμένα άτομα είτε σε ομάδες. 
Σε περίπτωση συμμετοχής ομάδας, θα πρέπει να οριστεί κατά την υποβολή της πρότασης ένα μέλος της Ομάδας ως εκπρόσωπος αυτής και υπεύθυνος επικοινωνίας με τον Διοργανωτή. Το μέλος αυτό θα πρέπει να είναι μέλος ΔΕΠ, ΕΔΙΠ, ΕΤΕΠ, ή ερευνητής με σχέση εργασίας με το ΠΚ.
Η υποβολή της αίτησης για συμμετοχή στη Δράση πραγματοποιείται από τον επικεφαλή της ομάδας αποκλειστικά στην πλατφόρμα: https://metis-innovation.uoc.gr/epicrete2026/
Η υποβολή προτάσεων πραγματοποιείται στην Ελληνική γλώσσα, με εξαίρεση τη δυνατότητα χρήσης διεθνών όρων, όπου αυτοί απαιτούνται. Η πρόταση οφείλει να είναι πρωτότυπη, και να αποτελεί στο σύνολό της αποκλειστικά διανοητική ιδιοκτησία της Ομάδας που την υποβάλλει. (βλ. και παρακάτω υπό 4. Δικαιώματα Διανοητικής Ιδιοκτησίας – Εγγυήσεις).
Οι Συμμετέχοντες στη Δράση φέρουν την πλήρη και αποκλειστική ευθύνη για θέματα προστασίας και κατοχύρωσης δικαιωμάτων διανοητικής ιδιοκτησίας του/των ερευνητικού-ών αποτελέσματος-ων που περιλαμβάνεται-ονται στις υποβαλλόμενες προτάσεις τους σε περίπτωση δημοσίευσης αυτών πριν την καταληκτική ημερομηνία υποβολής των προτάσεων, καθώς και των δικαιωμάτων που απορρέουν από αυτές.
Κάθε συμμετέχων έχει δικαίωμα αποκλειστικά μίας μόνο συμμετοχής ως μέλος μίας και μόνο Ομάδας. Η ομάδα θα απαρτίζεται από τουλάχιστον 3 μέλη.  Σ’ αυτές μπορούν να συμμετέχουν και Μεταπτυχιακοί φοιτητές, μεταδιδάκτορες και υποψήφιοι διδάκτορες του ΠΚ. Σε περίπτωση συμμετοχής μελών εκτός του ΠΚ, το ποσοστό τους δεν δύναται να υπερβαίνει το 35% του συνόλου της ομάδας

Σημειώνεται ότι η ίδια ομάδα ή σύμπραξη, η ίδια ιδέα, δεν δύναται να χρηματοδοτηθεί ή να λάβει παράλληλη οικονομική ενίσχυση από άλλους εθνικούς, ευρωπαϊκούς ή διεθνείς δημόσιους φορείς ή δημόσια χρηματοδοτούμενα προγράμματα. Η παρούσα χρηματοδότηση δεν μπορεί να συνδυαστεί με άλλη δημόσια επιχορήγηση ή δημόσιο χρηματοδοτικό εργαλείο που θα οδηγούσε σε διπλή χρηματοδότηση του ίδιου έργου, της ίδιας δράσης ή των ίδιων αποτελεσμάτων κατά τη διάρκεια της υλοποίησής του.

Κάθε υποβληθείσα πρόταση θα πρέπει να περιέχει την πρωτότυπη έγγραφη συναίνεση, τόσο για τη συμμετοχή στη Δράση, την υποβολή της πρότασης και την αποδοχή των παρόντων Όρων και Προϋποθέσεων, όσο και για την επεξεργασία των προσωπικών του δεδομένων υπογεγραμμένη από κάθε μέλος της ομάδας. Σε κάθε περίπτωση, ο εκπρόσωπος της Ομάδας, με την υποβολή της αίτησης συμμετοχής δηλώνει και εγγυάται την τήρηση των ανωτέρω.
Για τη συμμετοχή μιας Ομάδας στη Δράση απαιτείται όλα τα μέλη της να αποδεχθούν τους όρους και τις προϋποθέσεις της Δράσης, και το σύνολο των στοιχείων που θα προσκομίσουν στον Διοργανωτή να είναι αληθές, ακριβές, και ορθό, τόσο αναφορικά με την επιχειρηματική τους πρόταση όσο και με τα προσωπικά τους δεδομένα. Σε περίπτωση ψευδούς δήλωσης ή συμμετοχής από πρόσωπα που δεν πληρούν τις προϋποθέσεις συμμετοχής, θα ακυρώνεται η συμμετοχή όλης της Ομάδας σε οποιαδήποτε φάση της Δράσης.
Ο ΕΛΚΕ δεν φέρει ουδεμία ευθύνη διασταύρωσης των στοιχείων και, ειδικά στην περίπτωση  ψευδούς δήλωσης, μπορεί να διεκδικήσει αποζημίωση για κάθε τυχόν ζημία που θα υποστεί. 
Τυχόν έντυπο ή άλλο υλικό – μέρος της πρότασης που θα κατατεθεί στο πλαίσιο της Δράσης δεν θα επιστρέφεται σε κάθε περίπτωση. 

3. Στάδια Δράσης – Αξιολόγηση Προτάσεων
Συνολική διάρκεια διεξαγωγής της Δράσης ορίζεται το χρονικό διάστημα από τον Οκτώβριο του 2026 έως τον Ιούνιο του 2028. Η Δράση αποτελείται από τρία (3) επιμέρους στάδια. 

Στάδιο Α. Υποβολή Αίτησης Εκδήλωσης Ενδιαφέροντος, Α Φάση: 
Κατά την Α Φάση της Δράσης, οι ενδιαφερόμενοι καλούνται να υποβάλουν αίτηση εκδήλωσης ενδιαφέροντος με παρουσίαση της ιδέας τους για την μετέπειτα αξιολόγησή της. 
[bookmark: _Hlk229417302]Η προς συμπλήρωση αίτηση βρίσκεται αναρτημένη στην ιστοσελίδα της Μονάδας «Μῆτις», https://metis-innovation.uoc.gr/, και υποβάλλεται ηλεκτρονικά στην ηλεκτρονική διεύθυνση από τον επικεφαλή της ομάδας αποκλειστικά στην πλατφόρμα: https://metis-innovation.uoc.gr/epicrete2026/ .
Η προθεσμία για την υποβολή των προτάσεων ξεκινά την 15η Οκτωβρίου 2026 και λήγει στις 16 Νοεμβρίου 2026. Οι υποψήφιοι θα λάβουν επιβεβαίωση παραλαβής μετά την επιτυχή υποβολή της αίτησης τους. 

[bookmark: _Hlk228803565]Η Αξιολόγηση της A Φάσης θα πραγματοποιηθεί το διάστημα 17 Νοεμβρίου 2026 έως 27 Νοεμβρίου 2026, από Επιτροπή Αξιολόγησης,  τα μέλη της οποίας θα είναι μέλη του ΠΚ. Τα κριτήρια αξιολόγησης για την Α Φάση είναι τα εξής:
1) [bookmark: _Hlk226027659]Η ικανότητα της Ερευνητικής Ιδέας να επιλύσει ένα συγκεκριμένο πρόβλημα της αγοράς.
2) Δυνατότητες εισόδου στην αγορά, περιγραφή ανταγωνιστικού πλεονεκτήματος, αγοράς στόχου και καταγραφή δυνητικών χρηστών του αποτελέσματος του PoC.
3) Το επίπεδο τεχνολογικής ωριμότητας της Ερευνητικής Ιδέας για υλοποίηση PoC και η δυνατότητα αύξησής της με την υλοποίηση του προτεινόμενου PoC.
4) Η δυνατότητα υλοποίησης της πρότασης, εντός του οικονομικού (μέχρι 23.000€) και χρονικού (έως 14 μήνες) πλαισίου. Σαφήνεια ενεργειών, ικανότητα ομάδας και εφικτή προτεινόμενη υλοποίηση.
5) Η υλοποίηση της πρότασης είναι συμβατή με τους στόχους του Προγράμματος Proof of Concept EpiCrete 2026, δηλ. συμβάλει στην ανάπτυξη πρωτοτύπου ή/και MVP ή/και επιταχύνει τη διαδικασία εμπορευματοποίησης.
6) Κοινωνικός αντίκτυπος και αναμενόμενη συμβολή της δράσης στην κοινωνία
Τα ανωτέρω κριτήρια αξιολόγησης θεωρούνται ισοβαρή και συνεκτιμώνται με την ίδια βαρύτητα κατά τη διαδικασία αξιολόγησης.
 
Όλα τα μέλη της Επιτροπής Αξιολόγησης έχουν υπογράψει με τον ΕΛΚΕ-ΠΚ Συμφωνητικό Εχεμύθειας και Αποφυγής Σύγκρουσης Συμφερόντων

Η ανακοίνωση των αποτελεσμάτων της A Φάσης θα πραγματοποιηθεί στο διάστημα 28 Νοεμβρίου 2026 έως 2 Δεκεμβρίου 2026 από τη Μονάδα Μῆτις.

Στάδιο Β. Υποβολή προτάσεων PoC EpiCrete 2026, Β Φάση: 
[bookmark: _Hlk229417631]Οι υποψήφιοι που έλαβαν θετική αξιολόγηση στην Α Φάση θα κληθούν, μέσω email που θα λάβουν από την ηλεκτρονική διεύθυνση innovation.transfer@uoc.gr, να υποβάλουν την τελική πρόταση τους για το PoC EpiCrete 2026. Η προθεσμία για την υποβολή των προτάσεων Β Φάσης ξεκινά στις 3  Δεκεμβρίου 2026 έως 15 Ιανουαρίου 2027. 

Στη συνέχεια, η Β Επιτροπή Αξιολόγησης, η οποία θα αποτελείται από Εξωτερικά Μέλη – Στελέχη/Experts από την Αγορά θα αξιολογήσει τις προτάσεις και θα αποφασίσει ποιες προτάσεις θα επιλεγούν, με βάση τα παρακάτω κριτήρια: 
Τα κριτήρια αξιολόγησης για τη Β Φάση είναι:
1) Χαρακτηριστικά δαπανών και σκοπιμότητάς τους και σύνδεση με συγκεκριμένα παραδοτέα στο πλαίσιο του PoC Σαφής περιγραφή ενεργειών στο πλαίσιο του PoC και εφικτή υλοποίηση. Ποιες ενέργειες θα υλοποιηθούν από τον ερευνητή / ερευνητική ομάδα και ποιες με εξωτερικούς συνεργάτες στο πλαίσιο του PoC;
2) Αναμενόμενα αποτελέσματα και επίπτωση στην εμπορευματοποίηση (αύξηση της τεχνολογικής ωριμότητας και της πιθανότητας εμπορευματοποίησης με την ολοκλήρωση του PoC).
3) Χρόνος και κόστος (κατά προσέγγιση) που θα απαιτηθεί μετά το PoC για να εισέλθει το αποτέλεσμα της  Δράσης στην αγορά και συνεργασίες που απαιτούνται σύμφωνα με το σχέδιο εμπορικής αξιοποίησης.

Σημειώνεται ότι 
· Η ανακοίνωση των αποτελεσμάτων της Β Φάσης θα πραγματοποιηθεί στο διάστημα 2 Φεβρουαρίου 2027 έως 20 Φεβρουαρίου 2027.

· Στη Β’ φάση θα χρηματοδοτηθούν έως τρεις (3) προτάσεις, εφόσον η Επιτροπή κρίνει ότι έχει υποβληθεί επαρκής αριθμός κατάλληλων προτάσεων.

· Οι αιτήσεις των θετικών αξιολογήσεων θα διατεθούν στην επιτροπή της Β’ Φάσης

· Σε περίπτωση ισοβαθμίας στη Β’ φάση, η κατάταξη των προτάσεων θα καθορίζεται με βάση τη βαθμολογία τους στα επιμέρους κριτήρια, κατά σειρά προτεραιότητας: Κριτήριο 2, Κριτήριο 3 και Κριτήριο 1.

Σημείωση: Δίνεται η δυνατότητα στην B Επιτροπή Αξιολόγησης να προτείνει συγκεκριμένες αλλαγές στο χρονικό προγραμματισμό της υλοποίησης ή στο σύνολο των παραδοτέων και συνίσταται ισχυρά στην ερευνητική ομάδα να προχωρήσει στις προτεινόμενες αλλαγές και να επικαιροποιήσει το τελικό σχέδιο υλοποίησης που θα εγκριθεί από τα Αρμόδια Όργανα. 

Στάδιο Γ. Υλοποίηση PoC EpiCrete 2026, ενδιάμεση αξιολόγηση προόδου και παρουσίαση αποτελεσμάτων 
Οι προτάσεις που θα επιλεγούν από την Β Επιτροπή Αξιολόγησης της Δράσης, θα λάβουν οικονομική ενίσχυση έως είκοσι τρις χιλιάδες ευρώ (23.000 €) συνολικά (εφόσον η Επιτροπή Αξιολόγησης κρίνει ότι ο προϋπολογισμός της πρότασης είναι τεκμηριωμένος, εύλογος και συμβατός με τους στόχους της δράσης), η οποία θα αφορά εξοπλισμό, λογισμικών και αναλώσιμων, και έρευνας από τρίτους για τη τεχνολογική και εμπορική ωρίμανση της λύσης ή/και τη δοκιμή σε πραγματικό περιβάλλον ή/και τη διερεύνηση των δυνητικών αποδεκτών και της αγοράς. Το ποσό αυτό θα διατεθεί στην πρόταση με την ερευνητική ιδέα που θα προκριθεί, έπειτα από αιτιολογημένη απόφαση της Β Επιτροπής Αξιολόγησης τόσο ως προς τους λόγους επιλογής τους όσο και ως προς τα ποιοτικά εκείνα κριτήρια βάσει των οποίων έγινε διανομή του ως άνω ποσού στους ωφελούμενους.
Σημειώνεται ότι στις επιλέξιμες κατηγορίες  δαπανών δεν συμπεριλαμβάνονται αμοιβές κάθε είδους για οποιαδήποτε κατηγορία τυχόν απασχολούμενου προσωπικού (τακτικού ή έκτακτου), μετακινήσεις μελών της ερευνητικής ομάδας, κόστη συμμετοχής σε συνέδρια/εκθέσεις, κόστη δημοσιεύσεων, κόστη προστασίας/κατοχύρωσης δικαιωμάτων διανοητικής ιδιοκτησίας, και συγγραφής επιχειρηματικού σχεδίου για ίδρυση τεχνοβλαστού.
Η μέγιστη διάρκεια υλοποίησης της πρότασης ορίζεται σε δεκατέσσερις (14) μήνες. Κατά τη διάρκεια υλοποίησης, ενδεικτικά στο εξάμηνο από την έναρξη της υλοποίησης θα πραγματοποιείται από την ερευνητική ομάδα παρουσίαση της προόδου υλοποίησης της Δράσης στα μέλη της Β Επιτροπής Αξιολόγησης. Παράλληλα, η ωφελούμενη ερευνητική ομάδα θα υποχρεούται να υποβάλει εξαμηνιαίες εκθέσεις προόδου για την παρακολούθηση υλοποίησης της Δράσης. Το Στάδιο Γ’ θα λήξει με την παρουσίαση των αποτελεσμάτων υλοποίησης της πρότασης στα μέλη των Επιτροπών Αξιολόγησης και στην πανεπιστημιακή κοινότητα και με την υποβολή σχετικού παραδοτέου κατά το διάστημα από 21 Απριλίου 2028  έως 20 Μαΐου 2028, σε ημερομηνία που θα οριστεί από τη Μονάδα Μῆτις και θα ανακοινωθεί στην ιστοσελίδα της Μονάδας «Μῆτις» και σε email που θα λάβει ο ερευνητής/ερευνητική ομάδα.
Η αξιολόγηση των Ερευνητικών Ιδεών που υποβάλλονται στο πλαίσιο του PoC γίνεται  από τις δυο Επιτροπές Αξιολόγησης (Α και Β). Σε περίπτωση κατά την οποία κανείς από τους Συμμετέχοντες δεν πληροί τα κριτήρια αξιολόγησης ή δεν σημειώνεται ανάλογη πρόοδος μεταξύ των πιο πάνω περιγραφόμενων Σταδίων, η Μονάδα «Μῆτις» διατηρεί ανά πάσα στιγμή το δικαίωμα να μην προβεί σε καμία επιλογή.
Οι ακριβείς ημερομηνίες για το κάθε Στάδιο/Φάση θα ανακοινώνονται κάθε φορά στην ιστοσελίδα της Μονάδας «Μῆτις», ενώ διατηρεί και το δικαίωμα να αλλάξει τις ημερομηνίες αυτές προκειμένου να εξυπηρετήσει με καλύτερο τρόπο τις ανάγκες της Δράσης.

4. Δικαιώματα Διανοητικής Ιδιοκτησίας – Εγγυήσεις
Οι Συμμετέχοντες δηλώνουν και εγγυώνται ότι η πρόταση που έχουν καταθέσει στη Δράση υποβάλλεται νομίμως, σύμφωνα με τους παρόντες όρους της Δράσης,
και είναι πρωτότυπη. Οι Συμμετέχοντες φέρουν την αποκλειστική και πλήρη ευθύνη έναντι της Μονάδας «Μῆτις»/ΕΛΚΕ-ΠΚ και παντός τρίτου για την πρόταση που υποβάλλουν και για την ακρίβεια των στοιχείων που δηλώνουν.
Οι Συμμετέχοντες δηλώνουν και εγγυώνται ότι έχουν οι ίδιοι κατ’ αποκλειστικότητα όλα τα δικαιώματα διανοητικής ιδιοκτησίας επί των ερευνητικών αποτελεσμάτων που περιλαμβάνονται στις Προτάσεις που θα υποβάλουν προκειμένου να λάβουν μέρος στη Δράση, το σύνολο του υλικού που θα υποβάλουν και θα παράξουν κατά τη διάρκεια της Δράσης καθώς και ότι σε όλα τα Στάδια της Δράσης η ιδέα τους είναι πρωτότυπη, δεν προσβάλλει δικαιώματα τρίτων, συμπεριλαμβανομένων δικαιωμάτων διανοητικής ιδιοκτησίας και προσωπικότητας, ούτε τα χρηστά ήθη και τη δημόσια τάξη, και δεν περιέχει στοιχεία τρίτων (όπως λ.χ. κείμενα, εικόνες, πρόσωπα, εμπορικά σήματα, εμπορικά απόρρητα, διακριτικά γνωρίσματα). 
Σε περίπτωση που ασκηθεί οποιαδήποτε αξίωση τρίτου κατά της Μονάδας «Μῆτις»/ΕΛΚΕ-ΠΚ λόγω προσβολής δικαιώματος από το υποβληθέν ή παραχθέν υλικό, οι Συμμετέχοντες φέρουν την αποκλειστική ευθύνη και υποχρεούνται να αναλάβουν τυχόν σχετική διανοιχθείσα δίκη και να απαλλάξουν το Μονάδα «Μῆτις»/ΕΛΚΕ-ΠΚ από κάθε ευθύνη για αποζημίωση, συμπεριλαμβανομένων εξόδων και δαπανών πάσης φύσεως. Οφείλουν επίσης να αποζημιώσουν τον Διοργανωτή για κάθε ζημία ήθελε υποστεί ένεκα της παραβίασης των ανωτέρω υποχρεώσεών τους. Διά της συμμετοχής τους στη Δράση όλοι οι Συμμετέχοντες συναινούν στη δημοσιοποίηση και παρουσίαση στο κοινό από τη Μονάδα «Μῆτις» των ερευνητικών ιδεών που υποβλήθηκαν και των υλικών/έργων που παρήχθησαν στο πλαίσιο και για τους σκοπούς της Δράσης μετά την ολοκλήρωση της Δράσης. Η Μονάδα «Μῆτις»/ΕΛΚΕ-ΠΚ δικαιούται κατά την απόλυτη κρίση του να ακυρώσει συμμετοχές που αντιβαίνουν καθ’ οιονδήποτε τρόπο τους παρόντες όρους, συμπεριλαμβανομένων ενδεικτικώς συμμετοχών με περιεχόμενο παράνομο, πορνογραφικό, βίαιο, παραπλανητικό, απειλητικό, προσβλητικό, δυσφημιστικό, ρατσιστικό ή χυδαίο, ή εν γένει περιεχόμενο που αντιβαίνει στην εκάστοτε ισχύουσα νομοθεσία, συμπεριλαμβανομένης της νομοθεσίας περί πνευματικής ιδιοκτησίας και βιομηχανικής ιδιοκτησίας, στα χρηστά ήθη, στο δικαίωμα στην προσωπικότητα και στη δημόσια τάξη.

5. Προσωπικά Δεδομένα Συμμετεχόντων
Για τη διεξαγωγή της Δράσης και την επιλογή της ερευνητικής ιδέας για το PoC EpiCrete 2026 απαιτείται η συλλογή και επεξεργασία από πλευράς της Μονάδας «Μῆτις»  και τον ΕΛΚΕ-ΠΚ μιας σειράς δεδομένων, συμπεριλαμβανομένων και δεδομένων προσωπικού χαρακτήρα, που αφορούν στους Συμμετέχοντες. 
Τα δεδομένα που θα αποτελέσουν αντικείμενο συλλογής και επεξεργασίας είναι το ονοματεπώνυμο  και τα στοιχεία επικοινωνίας που ο κάθε Συμμετέχων θα παραχωρήσει με τη συμπλήρωση της φόρμας για την κατάθεση της πρότασης συμμετοχής στο PoC EpiCrete 2026.
Η συλλογή και επεξεργασία των προσωπικών δεδομένων των Συμμετεχόντων περιορίζεται αυστηρά και αποκλειστικά στο πλαίσιο που ορίζει η πραγματοποίηση του Προγράμματος και η ανάγκη επικοινωνίας με τους Συμμετέχοντες. 
Έτσι συλλέγονται μόνο τα δεδομένα που είναι απολύτως απαραίτητα, επαρκή και κατάλληλα για τη διεξαγωγή της Δράσης, η δε επεξεργασία αυτών διέπεται από τις αρχές του Γενικού Κανονισμού για την Προστασία Δεδομένων (Κανονισμός 2016/679) και της κείμενης νομοθεσίας. 
Η Μονάδα «Μῆτις» και ο ΕΛΚΕ-ΠΚ θα διατηρεί τα προσωπικά δεδομένα των Συμμετεχόντων στη μορφή που επιτρέπει την ταυτοποίηση για όσο χρονικό διάστημα διαρκεί η Δράση και για τις ανάγκες υλοποίησής της καθώς και για τη διάρκεια του εκάστοτε ισχύοντος χρόνου παραγραφής (π.χ. το χρονικό διάστημα κατά το οποίο ένα άτομο θα μπορούσε να εγείρει αξιώσεις εναντίον του) και επιπλέον χρονικό διάστημα 2 μηνών μετά το πέρας του χρόνου παραγραφής. Επιπρόσθετα, σε περίπτωση έγερσης σχετικών αξιώσεων, ενδέχεται να συνεχίσει την επεξεργασία των δεδομένων που αφορούν τους Συμμετέχοντες για όσο επιπρόσθετο χρονικό διάστημα κρίνεται απαραίτητο, με βάση την πορεία των αξιώσεων που έχουν εγερθεί.
Σε όλη τη διάρκεια της συλλογής, επεξεργασίας και διατήρησης των προσωπικών δεδομένων, τηρούνται όλα τα απαραίτητα και κατάλληλα μέτρα προστασίας τους.
Στην περίπτωση όπου οι Συμμετέχοντες τυχόν επιλέξουν να μην γνωστοποιήσουν τα προσωπικά δεδομένα που θα τους ζητηθούν, το γεγονός αυτό θα επηρεάσει τη δυνατότητα συμμετοχής τους στη Δράση. 
Σχετικά με τα προσωπικά δεδομένα των Συμμετεχόντων και τα δικαιώματα που παρέχει η κείμενη νομοθεσία, οι Συμμετέχοντες μπορούν να επικοινωνήσουν με τη Μονάδα «Μῆτις» στη διεύθυνση ηλεκτρονικού ταχυδρομείου innovation.transfer@uoc.gr. 
Ειδικότερα, μπορούν (i) να ζητήσουν πρόσβαση στα προσωπικά τους δεδομένα, δηλαδή να μάθουν τι είδους δεδομένα έχουν συλλεχθεί για αυτούς και να λάβουν σχετικό αντίγραφο), (ii) να ζητήσουν τη διόρθωσή τους, (iii) να ζητήσουν τη διαγραφή των δεδομένων τους, (iv) να ενημερωθούν σχετικά με την επεξεργασία των προσωπικών δεδομένων και να ζητήσουν τη διακοπή της, και (v) να ανακαλέσουν τη συγκατάθεσή τους, οπότε και θα επηρεαστεί η συμμετοχή τους στη Δράση με βάση τα ανωτέρω. 
Αναλυτικές πληροφορίες για τη συλλογή και την επεξεργασία προσωπικών δεδομένων των Συμμετεχόντων βρίσκονται στην ακόλουθη Πολιτική Απορρήτου. 
Αν υπάρχει οποιαδήποτε ερώτηση ή απορία από τους Συμμετέχοντες της Δράσης
σχετικά με πιθανή παρέμβαση στην ιδιωτική τους ζωή, ή κακή χρήση των προσωπικών
δεδομένων τους εκ μέρους του Διοργανωτή, μπορούν να υποβάλουν σχετικό ερώτημα στη Μονάδα «Μῆτις», στη διεύθυνση ηλεκτρονικού ταχυδρομείου innovation.transfer@uoc.gr. Η Μονάδα «Μῆτις»/ΕΛΚΕ-ΠΚ θα προσπαθήσει να επιλύσει οποιαδήποτε απορία σχετικά με τον τρόπο επεξεργασίας των προσωπικών δεδομένων. Ωστόσο, αν υπάρχουν ανεπίλυτα ζητήματα, οι Συμμετέχοντες μπορούν να προσφύγουν στην Αρχή Προστασίας Δεδομένων Προσωπικού Χαρακτήρα, στην ιστοσελίδα  Υποβολή καταγγελίας στην Αρχή | Αρχή Προστασίας Δεδομένων Προσωπικού Χαρακτήρα (dpa.gr).
Στο πλαίσιο υλοποίησης της Δράσης, ενδέχεται να ζητηθεί από τους Συμμετέχοντες να καταγραφούν ή/και ηχογραφηθούν ή/και φωτογραφηθούν ή/και βιντεοσκοπηθούν ή/και ενσωματωθούν σε υλικό του φορέα οι ίδιοι (η εικόνα ή/και η φωνή τους) και οι ιδέες τους, με οποιονδήποτε τρόπο, από τον ΕΛΚΕ-ΠΚ, κατά τη διάρκεια όλων των σταδίων της Δράσης, προκειμένου το σχετικό υλικό (φωτογραφίες, οπτικοακουστικό υλικό κλπ.) να χρησιμοποιηθεί, υποστεί επεξεργασία, μεταδοθεί, αναρτηθεί, δημοσιοποιηθεί, αναμεταδοθεί, μέσω της ιστοσελίδας της Μονάδας «Μῆτις» ή μέσω οποιουδήποτε άλλου Ιστότοπου που ανήκει στον ΕΛΚΕ-ΠΚ ή/και μέσω οποιουδήποτε άλλου μέσου, συμπεριλαμβανομένων των μέσων κοινωνικής δικτύωσης, άνευ καταβολής οποιουδήποτε ανταλλάγματος για τη χρήση αυτή. Στην περίπτωση αυτή, ο ΕΛΚΕ-ΠΚ θα ζητήσει την πρότερη ρητή συγκατάθεση των Συμμετεχόντων προκειμένου να προβεί στις ως άνω πράξεις επεξεργασίας, προσδιορίζοντας τον σκοπό της επεξεργασίας.

6. Επιτροπές
Για την ομαλή διεξαγωγή της Δράσης θα λειτουργήσουν οι παρακάτω επιτροπές:

Επιτροπή Οργάνωσης: 
Αποτελείται από  τα στελέχη της Μονάδας Καινοτομίας και Μεταφοράς Τεχνογνωσίας «Μῆτις» του ΠΚ. 
Οι αρμοδιότητες της Επιτροπής Οργάνωσης είναι ο σχεδιασμός και η υλοποίηση της Δράσης, καθώς και η διοργάνωση σχετικών ενεργειών προβολής και εκδηλώσεων. Επίσης είναι αρμόδια για κάθε θέμα που αφορά στη Δράση και δεν έχει προβλεφθεί στους παρόντες όρους.

Επιτροπές Αξιολόγησης
Η Επιτροπή Αξιολόγησης Α Φάσης αποτελείται από τα παρακάτω μέλη:
1) Παυλίδης Μιχαήλ (Καθηγητής του Τμήματος Βιολογίας)
2) Αγγελάκης Αντώνιος (Επίκουρος Καθηγητής του Τμήματος  Πολιτικής Επιστήμης)
3) Βασιλικογιαννάκης Γεώργιος (Καθηγητής του Τμήματος  Χημείας)
4) Γκιζελή Ηλέκτρα (Καθηγήτρια του Τμήματος Βιολογίας)
5) Χαμηλός Γεώργιος (Καθηγητής του Τμήματος Ιατρικής)

Η Επιτροπή Αξιολόγησης B Φάσης αποτελείται από τα παρακάτω μέλη:
1) Κουρτέσης Δημήτριος (Software Engineer and Co-Founder of  Ideas Forward & The Flywheel)
2) Βουρνά Δήμητρα (Chief Operating Officer at Credia Bank)
3) Καψάσκης Στέφανος (Χημικός Μηχανικός & Partner Corallia Ventures)
4) Κουργιαντάκης Μάρκος (Αναπληρωτής Καθηγητής το Ελληνικό Μεσογειακό Πανεπιστήμιο με γνωστικό αντικείμενο: Σύγχρονη Επιχειρηματικότητα και Νέες Τεχνολογίες)
5) Μαρκαντωνάκης Αλέξανδρος ( Χημικός Μηχανικός, Πρόεδρος του Περιφερειακού Συμβουλίου Έρευνας & Καινοτομίας Κρήτης (ΠΣΕΚ-Κ) και Διευθύνων Σύμβουλος Μύλων Κρήτης Α.Ε. και ΒΕΓΑΚ Α.Ε.)
6) Μπατχαλιά Ρούλα (Head of Venture Banking at Eurobank)
7) Παπαμιχαήλ Γεώργιος (Διευθυντής ΕΤΕΠ-Κ Κρήτης Πρόεδρος και Διευθύνων Σύμβουλος ΔΣ ΕΔΑΠ ΕΤΕΠ-Κ ΑΕ)

Η Επιτροπή ενστάσεων αποτελείται από τα παρακάτω μέλη:
1) Άγγλος Δημήτριος (Καθηγητής του Τμήματος  Χημείας)
2) Γούλας Σοφοκλής  (Αναπληρωτής Καθηγητής του Τμήματος Οικονομικών Επιστημών)
3) Σοφία Τριανταφύλλου (Επίκουρη Καθηγήτρια του Τμήματος Μαθηματικών) 

Οι αρμοδιότητες των δύο Επιτροπών Αξιολόγησης είναι η αξιολόγηση των προτάσεων που έχουν υποβληθεί σε κάθε Φάση της Δράσης κατά τη διάρκεια αυτής. 
Επιτροπή Αξιολόγησης Α Φάσης: Η Επιτροπή αποτελείται από τα 5 μέλη ΠΚ που αναφέρονται παραπάνω.
Επιτροπή Αξιολόγησης B Φάσης: Η Επιτροπή αποτελείται από τα 5 μέλη εκτός του ΠΚ, τα οποία αναφέρονται παραπάνω
Όλα τα μέλη των δύο Επιτροπών Αξιολόγησης έχουν υπογράψει με τον ΕΛΚΕ-ΠΚ Συμφωνητικό Εχεμύθειας και Αποφυγής Σύγκρουσης Συμφερόντων
Η Δράση εποπτεύεται υπό τον Επιστημονικό Υπεύθυνο της Μονάδας «Μῆτις» του ΠΚ και Επιστημονικό Υπεύθυνο της Πράξης, Καθηγητή Μιχαήλ Παυλίδης, Καθηγητής Τμήματος Βιολογίας του ΠΚ και μέλος Συμβουλίου Διοίκησης του ΠΚ

Η επιτροπή ενστάσεων ορίζεται και για τις 2 φάσεις του PoC. Οι αρμοδιότητες της Επιτροπής Ενστάσεων είναι να εξετάζει τις ενστάσεις που υποβάλλονται σε κάθε Φάση της Δράσης. 
Η Επιτροπή ενστάσεων αποτελείται από τα 3 μέλη ΠΚ που αναφέρονται παραπάνω.

7. Υποστήριξη και Χρηματοδότηση
· Χρηματοδότηση για την υλοποίηση του PoC έως είκοσι τρις χιλιάδες ευρώ (23.000 €).
· Συμβουλευτική υποστήριξη για την υλοποίηση του PoC.

8. Ανακοινώσεις/ Ακύρωση Προγράμματος / Τροποποίηση Όρων / Ευθύνη
Κάθε ανακοίνωση αναφορικά με τη Δράση, καθώς και κάθε άλλο σχετικό με τη διοργάνωση θέμα, αναρτάται αποκλειστικά και μόνο στην ιστοσελίδα της Μονάδας Μῆτις (https://metis-innovation.uoc.gr/) και ισχύει από την ημερομηνία ανάρτησής του στην εν λόγω ιστοσελίδα. Σε περίπτωση σύγκρουσης, η ανακοίνωση στην ιστοσελίδα υπερισχύει κάθε τυχόν άλλης παρασχεθείσας ενημέρωσης της Μονάδας «Μῆτις», προς τους Συμμετέχοντες. Η ανακοίνωση θα αναρτηθεί παράλληλα και στην ιστοσελίδα του Πανεπιστημίου Κρήτης (https://www.uoc.gr/). 

Η Μονάδα «Μῆτις», διατηρεί το δικαίωμα, μονομερώς, χωρίς προειδοποίηση και κατά την κρίση της, να τροποποιήσει, ανακαλέσει, παρατείνει ή μειώσει τη διάρκεια της Δράσης, καθώς και να μεταβάλει τους παρόντες όρους ή/και να ματαιώσει τη Δράση με
ανακοίνωση στην ιστοσελίδα. Στις περιπτώσεις αυτές ο ΕΛΚΕ-ΠΚ ουδεμία ευθύνη φέρει έναντι των Συμμετεχόντων ή/και οποιουδήποτε τρίτου. Σε περίπτωση που τυχόν ματαιωθεί η Δράση, οι Συμμετέχοντες δεν αποκτούν οποιοδήποτε δικαίωμα κατά του ΕΛΚΕ-ΠΚ, ούτε νομιμοποιούνται ή δικαιούνται να ζητήσουν τη συνέχισή του ή οποιαδήποτε αποζημίωση. Σε καμία περίπτωση δεν ευθύνεται ο ΕΛΚΕ-ΠΚ για τυχόν άμεσες ή έμμεσες ζημίες, δαπάνες και έξοδα που μπορεί να προκύψουν από τυχόν διακοπή, δυσλειτουργία ή καθυστέρηση ή οποιαδήποτε άλλη αιτία σχετικά με τη Δράση ή την ακύρωσή του. 

9. Αποδοχή των Όρων
Η συμμετοχή στη Δράση προϋποθέτει και συνεπάγεται την ανεπιφύλακτη αποδοχή
του συνόλου των παρόντων όρων, ακόμη και εάν τροποποιηθούν μελλοντικώς, ως ανωτέρω προσδιορίζεται.

10. Πληροφορίες
Για οποιαδήποτε πληροφορία ή παράπονο σχετικά με τη Δράση, οποιοσδήποτε Συμμετέχων ή τρίτος μπορεί να επικοινωνεί με τη Μονάδα «Μῆτις» στη διεύθυνση ηλεκτρονικού ταχυδρομείου innovation.transfer@uoc.gr. 

11. Διαδικασία Ενστάσεων
Στο πλαίσιο της Δράσης PoC EpiCrete 2026, δεν νοείται ένσταση για λόγους που αφορούν την ουσιαστική κρίση των Επιτροπών Αξιολόγησης (Α Φάσης και Β Φάσης, αντίστοιχα). Για ζητήματα τυπικής νομιμότητας, ο Συμμετέχων στη Δράση μπορεί να απευθυνθεί στον ΕΛΚΕ-ΠΚ στέλνοντας ηλεκτρονικό μήνυμα στη διεύθυνση innovation.transfer@uoc.gr με θέμα “KΑ 12065 – Ένσταση στο πλαίσιο της Δράσης EpiCrete 2026”. Ένσταση δύναται να κατατεθεί εντός αποκλειστικής προθεσμίας 5 ημερών, η οποία αρχίζει από την γραπτή ενημέρωση των συμμετεχόντων για το αποτέλεσμα της Αξιολόγησης (Α Φάσης και Β Φάσης, αντίστοιχα). Το αίτημα ένστασης θα εξετάζεται από την Επιτροπή Ενστάσεων που έχει οριστεί. 

Πολιτική Απορρήτου – Δήλωση Ιδιωτικότητας
Προοίμιο
Για τη συμμετοχή σας στη Δράση PoC EpiCrete 2026 θα χρειαστεί να συλλέξουμε και να επεξεργαστούμε μια σειρά πληροφοριών και δεδομένων που σας αφορούν, συμπεριλαμβανομένων και προσωπικών δεδομένων. Συγκεκριμένα, αναφορικά με τα προσωπικά σας δεδομένα, η συλλογή και η επεξεργασία τους περιορίζεται στα απολύτως αναγκαία και κατάλληλα, τόσο σε είδος όσο και σε όγκο, και η επεξεργασία τους θα γίνει αποκλειστικά για τις ανάγκες της συμμετοχής σας στο διαγωνισμό και την επικοινωνία σας με την Μονάδα Μῆτις  και τον ΕΛΚΕ-ΠΚ.
Για την προστασία της ιδιωτικότητας και του απορρήτου σας, έχουμε λάβει όλα τα απαραίτητα και κατάλληλα τεχνικά και οργανωτικά μέσα, για να διασφαλίσουμε την αδιάλειπτη προστασία των προσωπικών σας δεδομένων για όσο διάστημα θα βρίσκονται στη διάθεσή μας. Παρακάτω θα βρείτε μια επισκόπηση των σκοπών για τους οποίους συλλέγουμε και επεξεργαζόμαστε τα προσωπικά σας δεδομένα, καθώς και μια αναλυτική παρουσίαση των τρόπων με τους οποίους τα επεξεργαζόμαστε, και των αρχών που διέπουν την επεξεργασία τους. Θα ενημερωθείτε επίσης για το ποιοι έχουν πρόσβαση στα δεδομένα σας, καθώς και τα δικαιώματά σας αναφορικά με τα προσωπικά δεδομένα σας που συλλέγουμε και επεξεργαζόμαστε, και τον τρόπο με τον οποίο μπορείτε να τα ασκήσετε. Εφόσον καταχωρήσετε οποιαδήποτε προσωπικά σας δεδομένα και τα μοιραστείτε μέσω της ιστοσελίδας https://metis-innovation.uoc.gr/ μαζί μας, ή μας τα αποκαλύψετε με οποιονδήποτε άλλο τρόπο (π.χ. επικοινωνώντας μαζί μας μέσω e-mail), τεκμαίρεται ότι έχετε διαβάσει και συμφωνείτε με την παρούσα δήλωση.
Αν έχετε οποιαδήποτε απορία μη διστάσετε να επικοινωνήσετε μαζί μας στέλνοντας e-mail στη διεύθυνση innovation.transfer@uoc.gr. 

Τροποποίηση της παρούσας λόγω αναγκαίας επικαιροποίησης.
Λόγω των επιχειρηματικών και τεχνολογικών εξελίξεων, ενδέχεται να τροποποιήσουμε την παρούσα Δήλωση. Σας καλούμε να ελέγχετε τακτικά την παρούσα Δήλωση που αναρτάται κάθε φορά ενημερωμένη στην ιστοσελίδα https://metis-innovation.uoc.gr/ ώστε να είστε συνεχώς ενήμεροι για όποιες τυχόν αλλαγές. 

Ποιοι είμαστε
Η Μονάδα «Μῆτις», που επεξεργάζεται τα προσωπικά σας δεδομένα καθ’ όλη τη διάρκεια της Δράσης, είναι ο ιδιοκτήτης και διαχειριστής της ιστοσελίδας https://metis-innovation.uoc.gr/ και είναι αποκλειστικά υπεύθυνος για την ορθή και ασφαλή λειτουργία αυτού και για τη λήψη των απαραίτητων τεχνικών και οργανωτικών μέτρων για την προστασία των προσωπικών σας δεδομένων, καθώς ο ίδιος καθορίζει τον τρόπο συλλογής και επεξεργασίας των προσωπικών σας δεδομένων, ως Υπεύθυνος επεξεργασίας.

Ποια δεδομένα συλλέγουμε και με ποιο τρόπο:
Α) Αν είστε Συμμετέχων στη Δράση
Για τη διεξαγωγή της Δράσης, καθώς και για την επικοινωνία με τους Συμμετέχοντες είναι απαραίτητη η συλλογή και επεξεργασία μιας σειράς δεδομένων, συμπεριλαμβανομένων και δεδομένων προσωπικού χαρακτήρα.
Συγκεκριμένα, συλλέγουμε το ονοματεπώνυμο των Συμμετεχόντων, και τα στοιχεία επικοινωνίας τους (αριθμός κινητού τηλεφώνου, ηλεκτρονική διεύθυνση), καθώς και τυχόν προσωπικά δεδομένα τους που περιλαμβάνονται στο σύντομο βιογραφικό τους σημείωμα.
Τα προσωπικά δεδομένα παραχωρούνται από τους ίδιους τους Συμμετέχοντες και συλλέγονται όταν συμπληρώνουν και υποβάλλουν την αίτηση εκδήλωσης ενδιαφέροντος συμμετοχής στη Δράση.
Β) Αν συμπληρώσετε τη φόρμα επικοινωνίας στην ιστοσελίδα μας
Προσωπικά δεδομένα (ονοματεπώνυμο και στοιχεία επικοινωνίας) συλλέγονται και υφίστανται επεξεργασία επίσης και μέσω της φόρμας επικοινωνίας στην ιστοσελίδα μας.
Αν επιλέξετε να επικοινωνήσετε μαζί μας στέλνοντας κάποια ερώτηση ή σχόλιο μέσω της φόρμας επικοινωνίας της ιστοσελίδας μας, θα συλλέξουμε και θα επεξεργαστούμε όποια προσωπικά δεδομένα μας παραχωρήσετε (σίγουρα το ονοματεπώνυμο και τα στοιχεία επικοινωνίας που θα καταχωρήσετε στη φόρμα), για να επικοινωνήσουμε μαζί σας.
Για ό,τι αφορά τα cookies που χρησιμοποιεί η ιστοσελίδα μας, ανατρέξτε στην Πολιτική cookies.

Γιατί επεξεργαζόμαστε τα Προσωπικά Δεδομένα σας;
Α) Αν είστε Συμμετέχων στη Δράση
Για την ομαλή και απρόσκοπτη διεξαγωγή της Δράσης σε συνθήκες διαφάνειας και αξιοκρατίας, καθώς και για την επικοινωνία με τους Συμμετέχοντες, την ενημέρωση όλων των ενδιαφερομένων και εμπλεκομένων μερών είναι απαραίτητο να συλλέξουμε και να επεξεργαστούμε κάποια στοιχεία και δεδομένα που σας αφορούν, συμπεριλαμβανομένων και προσωπικών δεδομένων, που εσείς μοιράζεστε μαζί μας στο πλαίσιο και για τις ανάγκες  της Δράσης.
Συγκεκριμένα:
- Συλλέγουμε και επεξεργαζόμαστε το ονοματεπώνυμό σας για την ταυτοποίηση των Συμμετεχόντων, την κατάρτιση πίνακα Συμμετεχόντων στη Δράση και για τις ανάγκες διασφάλισης της διαφάνειας της διαδικασίας.
- Επιπλέον, επεξεργαζόμαστε τα στοιχεία επικοινωνίας σας για να επικοινωνούμε μαζί σας στη διάρκεια της Δράσης, να σας ενημερώνουμε για τα νέα της Δράσης, να σας κοινοποιούμε δράσεις στο πλαίσιο αυτής που μπορεί να σας ενδιαφέρουν, να απαντάμε στα αιτήματά σας και για σκοπούς συμμόρφωσής μας με τη νομοθεσία και άσκησης των νόμιμων δικαιωμάτων μας.
Β) Αν συμπληρώσετε τη φόρμα επικοινωνίας στην ιστοσελίδα μας
Αν συμπληρώσετε τα προσωπικά σας στοιχεία και μας στείλετε κάποια ερώτηση ή σχόλιο μέσω της φόρμας επικοινωνίας της ιστοσελίδας μας, θα συλλέξουμε και θα επεξεργαστούμε τα δεδομένα σας για να επικοινωνήσουμε μαζί σας και να ανταποκριθούμε στο ερώτημα ή το σχόλιό σας.
Σε αμφότερες τις ως άνω περιπτώσεις, τα προσωπικά δεδομένα σας που συλλέγονται και υφίστανται επεξεργασία περιορίζονται στα απολύτως αναγκαία και κατάλληλα, και η επεξεργασία τους περιορίζεται αυστηρά και αποκλειστικά στο πλαίσιο της διεξαγωγής της Δράσης, ενώ διέπεται απαρέγκλιτα από τις διατάξεις του Γενικού Κανονισμού Προστασίας Δεδομένων και την κείμενη νομοθεσία.
Με την επιφύλαξη όσων ρητά αναφέρονται στην παρούσα Δήλωση και στους όρους και προϋποθέσεις της Δράσης, δεν επεξεργαζόμαστε τα δεδομένα σας με κανέναν άλλο τρόπο, ούτε τα χρησιμοποιούμε για άλλο σκοπό, και σε καμία περίπτωση δεν τα μοιραζόμαστε με τρίτους, πλην των περιπτώσεων που ρητά αναφέρονται στο παρόν.
Μπορείτε ανά πάσα στιγμή να αποσύρετε τη συγκατάθεσή σας για την επεξεργασία των δεδομένων σας, να ζητήσετε τη διαγραφή των δεδομένων σας ή να μας ζητήσετε να σταματήσουμε την επεξεργασία τους. Στην περίπτωση αυτή, η συμμετοχή σας στη Δράση θα επηρεαστεί αναλόγως.

Ποιοι μπορούν να έχουν πρόσβαση στα Προσωπικά Δεδομένα σας και γιατί;
Α) Αν είστε Συμμετέχων στη Δράση
Για τις ανάγκες της διεξαγωγής της Δράσης, πρόσβαση στα δεδομένα σας θα έχει η ομάδα που ασχολείται με τη διεξαγωγή της Δράσης εκ μέρους της Μονάδας «Μῆτις», η οποία διαχειρίζεται την αλληλογραφία της διεύθυνσης ηλεκτρονικού ταχυδρομείου innovation.transfer@uoc.gr στην οποία αποστέλλονται οι αιτήσεις συμμετοχής, καθώς και οι Επιτροπές Αξιολόγησης που θα αξιολογήσουν τις κατατεθειμένες προτάσεις.  
Οι εμπλεκόμενοι με την υλοποίηση της Δράσης είναι ενήμεροι για την υποχρέωσή τους να προστατεύουν τα προσωπικά σας δεδομένα και την ιδιωτικότητά σας, να μην τα επεξεργαστούν ή χρησιμοποιήσουν για κανέναν άλλο σκοπό ή λόγο πέρα από όσους σαφώς εξειδικεύονται στο παρόν, και να μην τα κοινοποιήσουν σε κανέναν τρίτο.
Β) Αν συμπληρώσετε τη φόρμα επικοινωνίας στην ιστοσελίδα μας
Πρόσβαση στα δεδομένα σας θα έχει η ομάδα που ασχολείται με τη διεξαγωγή  της Δράσης εκ μέρους της Μονάδας «Μῆτις», η οποία διαχειρίζεται την ψηφιακή πλατφόρμα στην οποία φιλοξενείται η φόρμα επικοινωνίας.
Οι εμπλεκόμενοι με την υλοποίηση της  Δράσης είναι ενήμεροι για την υποχρέωσή τους να προστατεύουν τα προσωπικά σας δεδομένα και την ιδιωτικότητά σας, να μην τα επεξεργαστούν ή χρησιμοποιήσουν για κανέναν άλλο σκοπό ή λόγο πέρα από όσους σαφώς εξειδικεύονται στο παρόν, και να μην τα κοινοποιήσουν σε κανέναν τρίτο.
Ενδέχεται να κοινοποιήσουμε τα προσωπικά σας δεδομένα σε αρμόδιες δημόσιες υπηρεσίες και αρχές, εάν υποχρεούμαστε βάσει νόμου, ή στο πλαίσιο των νόμιμων συμφερόντων μας.

Για πόσο διάστημα και πού διατηρούμε τα δεδομένα σας;
Α) Αν είστε Συμμετέχων σε μία από τις Ομάδες της Δράσης
Τα δεδομένα σας συλλέγονται και υφίστανται επεξεργασία αποκλειστικά για τους σκοπούς που περιγράφονται στο παρόν και στο πλαίσιο της διεξαγωγής της Δράσης.
Λαμβάνουμε κάθε μέτρο προκειμένου να διασφαλίζουμε ότι τα προσωπικά δεδομένα σας υποβάλλονται σε επεξεργασία και διατηρούνται μόνο για το ελάχιστο χρονικό διάστημα που απαιτείται, σε σχέση με:
i. τους σκοπούς που περιγράφονται στην παρούσα Δήλωση Ιδιωτικότητας και στους όρους και προϋποθέσεις συμμετοχής της Δράσης
ii. οποιουσδήποτε άλλους σκοπούς που ενδεχομένως προκύψουν, οι οποίοι σε κάθε περίπτωση θα σας γνωστοποιούνται πριν από τη συλλογή των σχετικών προσωπικών δεδομένων ή την έναρξη της σχετικής επεξεργασίας, ή
iii. όπως απαιτείται ή επιτρέπεται από την ισχύουσα νομοθεσία και, στη συνέχεια, για τη διάρκεια οποιουδήποτε ισχύοντος χρόνου παραγραφής.
Σε κάθε περίπτωση, μετά την ολοκλήρωση της Δράσης και εφόσον δεν συντρέχει άλλος συγκεκριμένος και σύννομος λόγος, με την επιφύλαξη του νόμου και των έννομων συμφερόντων του ΕΛΚΕ-ΠΚ, τα δεδομένα σας θα διαγράφονται οριστικά με ασφαλή τρόπο.
Β) Αν συμπληρώσετε τη φόρμα επικοινωνίας στην ιστοσελίδα μας
Μετά την ολοκλήρωση της επικοινωνίας μαζί σας, και αν δε συντρέχει άλλος σοβαρός και σύννομος λόγος, με την επιφύλαξη του νόμου και των έννομων συμφερόντων του Διοργανωτή, τα προσωπικά σας δεδομένα θα διαγράφονται οριστικά και με ασφαλή τρόπο.
Τα δικαιώματά σας στα δεδομένα σας: Κάθε φορά που σας ζητάμε να μας παρέχετε οποιαδήποτε προσωπικά δεδομένα, θα ενημερώνεστε σχετικά με τους λόγους για τους οποίους τα χρειαζόμαστε και τον τρόπο με τον οποίο θα χρησιμοποιηθούν. Τα προσωπικά δεδομένα σας θα υποβάλλονται σε επεξεργασία μόνο για τους σκοπούς που περιγράφονται στη Δήλωση Ιδιωτικότητας και στους όρους και προϋποθέσεις συμμετοχής της Δράσης, ή για οποιουσδήποτε άλλους σκοπούς που θα σας γνωστοποιούνται πριν από την έναρξη της επεξεργασίας. Αν επιλέξετε να μην μας παρέχετε προσωπικά δεδομένα σας όταν σας τα ζητήσουμε, το γεγονός αυτό θα επηρεάσει τη δυνατότητα συμμετοχής σας στη Δράση.
Σε περίπτωση που μας κοινοποιήσετε προσωπικά δεδομένα σας, έχετε το δικαίωμα:
(i) να ζητήσετε πρόσβαση σε αυτά (ήτοι να μάθετε τι είδους δεδομένα διαθέτουμε για εσάς και να λάβετε σχετικό αντίγραφο), (ii) να ζητήσετε την τροποποίησή τους ή (iii) να ζητήσετε τη διαγραφή των δεδομένων σας, σε ορισμένες περιπτώσεις, (iv) να ανακαλέσετε τη συγκατάθεσή σας, οπότε και θα επηρεαστεί η συμμέτοχή σας στη Δράση. Αυτό μπορεί να γίνει επικοινωνώντας μαζί μας στην ηλεκτρονική διεύθυνση innovation.transfer@uoc.gr. 

Επίσης, όσον αφορά στα cookies, μπορείτε να βρείτε περισσότερες πληροφορίες στην Πολιτική για τα Cookies του Ιστότοπου.
Περαιτέρω, μπορείτε να ζητήσετε τη διαβίβαση των προσωπικών δεδομένων σας σε άλλη εταιρεία.

Πώς μπορώ να επιλύσω τις απορίες μου σχετικά με τη διαχείριση των προσωπικών μου δεδομένων;
Για να υποβάλετε ερωτήσεις ή να κάνετε σχόλια σχετικά με την παρούσα Δήλωση και τις πρακτικές μας περί προστασίας των δεδομένων, ή για να προχωρήσετε σε καταγγελία όσον αφορά στη συμμόρφωσή μας με την ισχύουσα νομοθεσία περί προστασίας των δεδομένων, μπορείτε να επικοινωνείτε μαζί μας. 
Αν υπάρχει οποιαδήποτε ερώτηση ή απορία από τους Συμμετέχοντες της Δράσης
σχετικά με πιθανή παρέμβαση στην ιδιωτική τους ζωή, ή κακή χρήση των προσωπικών
δεδομένων τους εκ μέρους του Διοργανωτή, μπορούν να υποβάλουν σχετικό ερώτημα στη Μονάδα «Μῆτις»/ ΕΛΚΕ-ΠΚ στη διεύθυνση ηλεκτρονικού ταχυδρομείου    και θα προσπαθήσει να την επιλύσει ή να απευθυνθούν στα γραφεία του ΕΛΚΕ-ΠΚ, στην Πανεπιστημιούπολη Ηρακλείου, Ταχ. Κώδικας: ΤΚ 70013 Βασιλικά Βουτών Ηράκλειο ή στα γραφεία της Μονάδας Μῆτις, στη διεύθυνση Πανεπιστημιούπολη Ηρακλείου, Ταχ. Κώδικας: ΤΚ 70013 Βασιλικά Βουτών Ηράκλειο, στις εγκαταστάσεις του Τμήματος Μαθηματικών και Εφαρμοσμένων Μαθηματικών. 

Έχω δικαίωμα καταγγελίας και πως μπορώ να την ασκήσω;
Αν ωστόσο, παρά την πιο πάνω προσπάθεια επίλυσης αποριών, υπάρχουν ανεπίλυτα ζητήματα, οι Συμμετέχοντες μπορούν να προσφύγουν στην Αρχή Προστασίας Δεδομένων Προσωπικού Χαρακτήρα, στην ιστοσελίδα  Υποβολή καταγγελίας στην Αρχή | Αρχή Προστασίας Δεδομένων Προσωπικού Χαρακτήρα (dpa.gr).

Τα μέτρα προστασίας
Έχουμε λάβει όλα τα κατάλληλα και απαραίτητα τεχνικά και οργανωτικά μέτρα ώστε τα δεδομένα σας να είναι ασφαλή για όλο το διάστημα που παραμένουν στη βάση δεδομένων μας, και να προστατεύονται από υποκλοπή, μη εξουσιοδοτημένη ή κακόβουλη πρόσβαση, αλλοίωση, διαρροή ή κάθε άλλη παρόμοια κακόβουλη ή/και παράνομη ενέργεια.

